Kes kelar di Batu Pahat 2025

Pada 27 Oktober 2025, seorang kanak-kanak lelaki berusia 6 tahun dikelar oleh abangnya yang berusia 9 tahun. Mangsa ditemukan dengan kesan kelar di leher pada pukul 5:30 pagi dan dipercayai diserang menggunakan senjata tajam seperti pisau. Pada 28 Oktober, mangsa berada dalam keadaan stabil selepas menjalani pembedahan di Hospital Sultanah Nora Ismail, walaupun mangsa masih berada di hospital bagi menerima rawatan yang lebih lanjut.

Ibu bapa kanak-kanak berkenaan, masing-masing berumur 40 tahun, ditahan reman bermula 29 Oktober sehingga keesokan harinya bagi membantu siasatan. Polis tidak menolak kemungkinan bahawa kejadian ini adalah akibat pengaruh permainan video dalam talian. Siasatan awal mendapati bahawa suspek mengelar mangsa selepas telefon bimbit yang digunakan oleh suspek untuk bermain Roblox dirosakkan oleh mangsa, menyebabkan kira-kira sejuta mata yang dikumpulkan dalam permainan hilang; suspek juga dipercayai mengalami halusinasi pada waktu malam dan seolah-olah diarahkan untuk mencederakan ahli keluarganya.

Reaksi
Kementerian Komunikasi melalui Suruhanjaya Komunikasi dan Multimedia Malaysia ada menilai keperluan melesenkan sekurang-kurangnya 10 jenis permainan video yang dianggap tidak sesuai untuk kanak-kanak bawah 16 tahun, termasuk Roblox dan juga termasuk Grand Theft Auto, Call of Duty, PlayerUnknown's Battlegrounds, Garena Free Fire, Fortnite, Dead by Daylight, Among Us, Horrorfield, dan The Outlast Trials.

Kerajaan ada juga meneliti kemungkinan mengharamkan Roblox susulan kebimbangan terhadap keselamatan dan kandungan mempengaruhi golongan muda. Pada masa itu, Nancy Shukri mengatakan bahawa kerajaan akan menilai sama ada pendekatan itu sesuai dengan keadaan dan budaya tempatan dan juga menunggu dan melihat bagaimana Australia akan melaksanakan apa-apa sekatan penggunaan Roblox bagi pengguna 16 tahun ke bawah sebelum membuat keputusan.

Pada pertemuan pihak Roblox dengan Hannah Yeoh di Parlimen, pihak Roblox menjamin akan mempertingkat tahap keselamatan melalui penggunaan teknologi kecerdasan buatan dan pemantauan manusia, dan juga memaklumkan kesediaan mereka untuk bekerjasama dengan kerajaan, terutama dalam perkongsian data dan pematuhan terhadap peraturan yang ditetapkan oleh kerajaan.

Lihat juga
<li>Kematian Zara Qairina Mahathir - Sebuah insiden yang berlaku dalam tahun yang sama dengan kes kelar di Batu Pahat dan juga melibatkan kanak-kanak bawah umur 18.
<li>Kes pembunuhan di Bandar Utama 2025 - Sebuah insiden yang berlaku dalam tahun dan bulan yang sama dengan kes kelar di Batu Pahat dan juga melibatkan kanak-kanak bawah umur 18.

Rujukan

Kategori:Roblox
Kategori:Oktober 2025 di Malaysia